b'\n_START_ARTICLE_\nZora Perello\n_START_SECTION_\n\xc5\xbdivljenje in delo\n_START_PARAGRAPH_\nZora Perello (tudi Alba Perello) se je rodila v dru\xc5\xbeini kroja\xc4\x8da Antonia in \xc5\xa1ivilje Pavle Perello rojene Kocjan\xc4\x8di\xc4\x8d. Po kon\xc4\x8dani osnovni \xc5\xa1oli se je v Trstu vpisala na klasi\xc4\x8dno gimnazijo. \xc5\xbde kot dijakinja je sodelovala s Pinkom Toma\xc5\xbei\xc4\x8dem in se spoznala z Vojko \xc5\xa0muc. Gimnazije ni dokon\xc4\x8dala, ker je bila 2. septembra 1940 prvi\xc4\x8d aretirana. Po nekaj mesecih pre\xc5\xbeivetih v tr\xc5\xbea\xc5\xa1kih zaporih so jo fa\xc5\xa1isti\xc4\x8dne oblasti izpustile iz zapora, ter ji dodelile dve leti policijskega nadzora. V za\xc4\x8detku aprila 1941, nekaj dni pred napadom na Kraljevino Jugoslavijo je bila drugi\xc4\x8d aretirana in poslana v konfinacijo v kraj Potenza Picena (pokrajina Macerata). V Trst se je vrnila 27. junija 1941. Po vrnitvi je navezala stike z Oskarjem Kova\xc4\x8di\xc4\x8dem in bila odgovorna za pridobivanje novih aktivistov. Dva dni po usmrtitvi petih tigrovcev na Op\xc4\x8dinah (Pinko Toma\xc5\xbei\xc4\x8d, Viktor Bobek, Ivan Ivan\xc4\x8di\xc4\x8d, Simon Kos in Ivan Vadnal) so v \xc5\xa1oli Perellovo tretji\xc4\x8d aretirali. V tr\xc5\xbea\xc5\xa1kem zaporu je ostala do septembra 1942, potem pa je bila prepeljana v Rim in pred posebnim sodi\xc5\xa1\xc4\x8dem za za\xc5\xa1\xc4\x8dito dr\xc5\xbeave obsojena na 13 let zapora. Kazen je prestajala v glavnem mestu pokrajine Perugia. Po italijanski kapitulaciji 1943 se je vrnila domov ter se \xc4\x8dez \xc4\x8das na prigovarjanje znancev umaknila v Brkine, postala \xc4\x8dlanica Zveze komunisti\xc4\x8dne mladine Jugoslavije, 8. marca 1944 pa Komunisti\xc4\x8dne partije Jugoslavije. V Brkinih se je 25. maja 1944 poro\xc4\x8dila s politi\xc4\x8dnim komisarjem partizanske \xc4\x8dete Albinom Godino. Poleti 1944 jo je okro\xc5\xbeni odbor Zveze komunisti\xc4\x8dne mladine poslal na organizacijsko delo v Trst, kjer je bila 24. oktobra 1944 ponovno aretirana. Po zasli\xc5\xa1evanjih in mu\xc4\x8denjih v tr\xc5\xbea\xc5\xa1ki Ri\xc5\xbearni, je bila 2. decembra 1944 najprej odpeljana v koncentracijsko tabori\xc5\xa1\xc4\x8de Auschwitz, nato pa v koncentracijsko tabori\xc5\xa1\xc4\x8de Ravensbr\xc3\xbcck, kjer je umrla.'